b'\n_START_ARTICLE_\nNelson Mandela\n_START_SECTION_\nMladost\n_START_PARAGRAPH_\nNelson Mandela se je rodil 18. julija 1918 v vasici Mvezo pri mestu Umtatu (danes Mthatha) v tedanji ju\xc5\xbenoafri\xc5\xa1ki provinci Kaplandija va\xc5\xa1kemu poglavarju Gadlu Henryju Mphakanyiswu in njegovi tretji \xc5\xbeeni Nosekeni Fanny.O\xc4\x8de je bil namre\xc4\x8d kot plemi\xc5\xa1ki pripadnik plemenskega animisti\xc4\x8dnega verovanja k bogu Qamata poligamist, zato je imel Mandela 3 starej\xc5\xa1e brate in 9 sestra, ki so \xc5\xbeiveli lo\xc4\x8deno, pri svojih materah. Njegov priimek izhaja iz dedovega imena, rojstno plemensko ime Rolihlahla pa v ko\xc5\xa1\xc4\x8dini dobesedno pomeni potegniti vejo drevesa, preneseno pa povzro\xc4\x8ditelj te\xc5\xbeav, nereda, in se je kasneje, kot njegov kraljevski izvor, misti\xc4\x8dno povezovalo z njegovo vlogo v afri\xc5\xa1kem odporu. \xc4\x8ceprav je bil Mandela po o\xc4\x8detu pravnuk kralja ljudstva Thembu v Transkeiu, Ngubengcukaja, pa do kraljevega naslova ni bil upravi\xc4\x8den, saj je njegova mati izhajala iz stranske veje kraljeve dru\xc5\xbeine: bila je h\xc4\x8di Nkedamaja iz desne hi\xc5\xa1e (Ixhiba) iz ko\xc5\xa1kega rodu amaMpemvu, in ni bila o\xc4\x8detova prva \xc5\xbeena; za Mandelo je bila predvidena dedna funkcija kraljevega svetovalca in zaupnika, predvsem pri posredovanju v sporih. Mandelov o\xc4\x8de Gadla Henry Mphakanyiswa je bil krajevni poglavar in kraljev svetovalec (za britansko vlado pa va\xc5\xa1ki stare\xc5\xa1ina z zajam\xc4\x8denimi dohodki); na svoj polo\xc5\xbeaj je bil imenovan 1915, ko je kolonialna uprava njegovega predhodnika obto\xc5\xbeila koristoljubja. Leta 1926 je bil Gadla obto\xc5\xbeen zaradi pogre\xc5\xa1anega vola, ker pa je kot ponosen domorodec zavrnil poziv belega sodnopravnega uradnika, naj se zglasi in zagovarja, je bil odstavljen. S tem so bili otroci prikraj\xc5\xa1ani za dedno slu\xc5\xbebo, o\xc4\x8de pa je izgubil plemi\xc5\xa1ki naziv, posest, ve\xc4\x8dino \xc5\xbeivine in druge dohodke (dele\xc5\xbe vladnih pristojbin za cepljenje \xc5\xbeivine ipd.). Finan\xc4\x8dni polo\xc5\xbeaj dru\xc5\xbeine se je mo\xc4\x8dno poslab\xc5\xa1al, zato se je Mandelova mati z otroki preselila v ve\xc4\x8djo vas Qunu, kjer je imela svoj kraal, \xc5\xbeivela pa je od podpore prijateljev.'